星玄|雙子女吳若希面腫變樣 嚇壞網民:以為係王子涵
2024年04月08日 00:00
東網電視
更多新聞短片
今日係4月8日農曆二月三十,雙子座係幸運星,生活稱心冇煩惱,要識得感恩同知足。「雙子女」吳若希(Jinny)上個月孖蕭正楠同朱敏瀚,一齊趕拍新劇《奔跑吧!勇敢的女人們》,仲去咗粉嶺一間廟入面進行拍攝,劇中Jinny飾演蕭正楠嘅老婆,不過因為蕭正楠出軌,愛上「小三」賴慰玲,搞到兩個人要離婚,Jinny受訪嗰陣就話,最辛苦係拍離婚戲份喊到眼腫,跟住被問有冇諗過,如果發生喺自己身上會點處理,Jinny即刻話阿媽教落,做女人要靠自己,所以相信可以堅強面對同處理,之後仲笑話拍完套劇就要回歸家庭,因為要抽多啲時間去陪吓囡囡,Jinny真係生活稱心冇煩惱。
曾經答應連續30日更新社交網嘅Jinny,近日快閃北上廣州,為全新主題嘅巡迴音樂會做準備,心情大靚嘅佢仲連日晒出多張靚相,其中一張見到Jinny雙手托住下巴,但見到佢面腫腫,搞到個樣完全唔同,唔少網民見到之後都紛紛留言:「以為係王子涵」、「唔同咗嘅!有點兒似譚嘉儀!本身已經夠靚」、「唔似樣嘅」。
是日最旺生肖係豬,工作上獨當一面,表現令人刮目相看。眾所周知「豬仔」周奕瑋(Jarvis)喺今年初嘅頒獎禮入面,成功奪得「最佳男主持」,其實Jarvis一直係無綫嘅日本通,主持過無數日本旅遊節目,2022年無綫台慶頒獎禮,Jarvis亦擔大旗「單拖」做主持,唔少觀眾大讚佢做得出色,Jarvis你嘅努力同表現,大家都會睇得到。